《东坡石钟山记墨迹》
元代·杨弘道

先生元丰后，笔法陵晋汉。
摹拟遍天下，真伪纷相半。
尝经石钟山，作记濡柔翰。
流落百年间，水渍颇坏烂。
从何得此本，装轴成珍玩。
卷舒眼增明，百伪莫能乱。
梦奠微言绝，笺注多乖叛。
先生传家学，论著入条贯。
新经出王氏，但付一笑粲。
水经文简省，陋者亦欺谩。
事在耳目外，未可以臆断。
李渤姑无论，道元亦足叹。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。